
Baromfi toll biodegradálhatóságának és újrahasznosíthatóságának értékelése

A vágóhidakon keletkező hulladék baromfi toll a 3. kategóriába tartozó, környezetre kisebb kockázatot jelentő állati hulladék. A baromfi teljes testsúlyának a toll mintegy 10%-át képezi, így a vágóhídon keletkező magas víztartalmú toll mennyisége világszerte több millió tonnára tehető. Ahhoz hogy megoldást találjunk ártalmatlanítására, számos alternatív megoldás létezik: komposztálás, színezett papír készítése, biológiailag könnyen bomló műanyag illetve szövet és szigetelőanyag előállítása.
Az általam végzett kutatás célja, hogy megfelelő előkezelés után a hulladék baromfi toll bevonható legyen a biogáz termelésbe. A baromfi toll nehezen lebontható fehérje, feltárásához a Bacillus licheniformis baktériumot használtam (KOVÁCS et al., 2002; PEREI et al, 2004). A vágóhídról származó baromfi tollat sterilizáltam és szilárd (KRIZSÁN, 2012), illetve folyékony (FAKHFAKH et al., 2011; Okoroma et al., 2012) táptalajokon vizsgáltam a keratin degradáció mértékét. Szilárd táptalajon a keratin aktivitást az oldódási körök mérete alapján elemeztem, 1% és 2% aprított tollat tartalmazó táptalajokban. A 2% tollat tartalmazó táptalajon 30%-al nagyobb keratin aktivitást tapasztaltam. A folyékony táptalajok felülúszójának fehérje-tartalmát Bradford-módszerrel mértem meg, ezzel párhuzamosan naponta mértem a Bacillus licheniformis sejtszámát. Megállapítottam, hogy minél több a baktérium sejtszám az oldatban annál több az oldott fehérje-tartalom, és hogy Bacillus licheniformis szaporodását befolyásolják a táptalajban lévő egyéb tápanyagok. A Bacillus licheniformis hatékonyságát összehasonlítottam a vágóhídról származó baromfi tollról általam kiszelektált ismeretlen keratinbontó baktériumokkal. Összesen 5 ismeretlen baktériumot szelektáltam ki, majd összehasonlítottam keratinbontó képességüket szilárd táptalajon. Az oldódási zónák mérete alapján az 5. ismeretlen baktérium a Bacillus licheniformisnál is eredményesebb volt, javaslom a baktérium további vizsgálatát folyékony táptalajon, illetve beazonosítását. 



